Komisijos reglamentas (EB) Nr. 1710/2003
2003 m. rugsėjo 26 d.
iš dalies pakeičiantis Reglamentą (EB) Nr. 1623/2000, nustatantį išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 33 straipsnį,
kadangi:
(1) Komisijos reglamento (EB) Nr. 1623/2000 [3] su paskutiniais pakeitimais, padarytais Reglamentu (EB) Nr. 1411/2003 [4], III antraštinės dalies II skyrius reglamentuoja pagalbos už vyno distiliavimą į geriamąjį alkoholį schemos taikymą.
(2) Tame skyriuje inter alia nustatomas laikotarpis, kuriuo pradedamas distiliavimas, ir vyno, dėl kurio distiliavimo yra sudarytos sutartys ir kuris gali būti distiliuotas iki galutinės patvirtinimo dienos, kiekis. Remiantis ankstesniais vyno metais įgyta patirtimi, nustatyta, kad būtina patikslinti laikotarpį ir vyno kiekį.
(3) Skyriuje taip pat numatoma nustatyti tokiame distiliavime dalyvaujančių gamintojų pagamintos produkcijos procentinį dydį. Reikėtų nustatyti 2003/2004 vyno metų procentinį dydį.
(4) Reikėtų atitinkamai iš dalies pakeisti Reglamentą (EB) Nr. 1623/2000.
(5) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1623/2000 63a straipsnis iš dalies keičiamas taip:
1. 1 dalis pakeičiama taip:
"1. Stalo vyno ir vyno, tinkamo stalo vynui gaminti, distiliavimas, minimas Reglamento (EB) Nr. 1493/1999 29 straipsnyje, vykdomas kiekvienais vyno metais nuo spalio 1 d. iki gruodžio 31 d."
2. 2 dalies antroji pastraipa pakeičiama taip:
"Stalo vyno ir vyno, tinkamo stalo vynui gaminti, kiekis, dėl kurio kiekvienas gamintojas gali sudaryti sutartis, ribojamas iki procentiniu dydžiu, kuris turi būti nustatomas jo vyno gamybai, deklaruotai per vienerius paskutiniųjų trejų vyno metų metus, įskaitant einamųjų metų gamybą, jei ji jau deklaruota. Konkrečiais metais gamintojas negali pakeisti gamybos metų, kurie buvo pasirinkti procentiniam dydžiui apskaičiuoti. 2003/2004 vyno metais nustatomas 25 % procentinis dydis."
3. 7 dalis pakeičiama taip:
"7. Nepaisydamos 5 dalies, valstybės narės iki sausio 25 d. gali patvirtinti sutartis ar deklaracijas, kuriose nurodytas kiekis neviršija 40 % sutartyse ar deklaracijose nurodyto kiekio."
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Ji taikomas nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 26 d.